O‘zbekiston Prezidenti Vengriya Bosh vazirini qabul qildi

15.10.2019
O‘zbekiston Respublikasi Prezidenti Shavkat Mirziyoyev 15-oktabr kuni Turkiy kengashning Bokudagi sammiti doirasida Vengriya Bosh vaziri Viktor Orbanni qabul qildi.
Uchrashuv avvalida Vengriya hukumati rahbari Prezidentimizni O‘zbekistonning kengashga qoʻshilgani bilan samimiy tabrikladi. Ushbu tashkilot doirasida hamkorlikni rivojlantirish mamlakatlarimiz oʻrtasidagi koʻp qirrali sheriklikni mustahkamlashga xizmat qilishiga ishonch bildirildi.
Suhbat chogʻida savdo-iqtisodiy, investitsiyaviy, moliyaviy va madaniy-gumanitar sohalardagi sheriklik istiqbollari koʻrib chiqildi.
Amaliy hamkorlikka oid, avvalo qishloq xoʻjaligi, chorvachilik, sanoat, farmatsevtika, turizm va boshqa yoʻnalishlardagi loyihalarni ilgari surishda ikki tomonlama Hukumatlararo komissiyasining uchrashuvlarini muntazam tashkil etish muhimligi qayd etildi.
Xalqaro ahamiyatga molik, jumladan O‘zbekiston-YeI yoʻnalishidagi sheriklikning dolzarb masalari ham koʻrib chiqildi.